ลุยค้น 33 จุดใน 12 จังหวัด แก้ไขปัญหาสลากกินแบ่งรัฐบาลเกินราคา
สถานการณ์ปัจจุบัน มีผู้ขายสลากกินแบ่งรัฐบาลเกินราคาและมีส่วนหนึ่งที่มีการขายสลากกินแบ่งรัฐบาลผ่านระบบแพลตฟอร์มของตนเองในลักษณะออนไลน์เป็นจำนวนมาก มีการแทรกแซงกลไกราคาจำหน่ายสลาก จนทำให้ราคาสลากกินแบ่งรัฐบาลสูงกว่าที่กฎหมายกำหนด เกิดความเดือดร้อนกับประชาชนที่ต้องการซื้อสลากมาเป็นระยะเวลานาน กรณีดังกล่าว พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม  พลเอก ประวิตร  วงษ์สุวรรณ รองนายกรัฐมนตรี ได้สั่งการให้หน่วยงานที่เกี่ยวข้องร่วมกันบูรณาการแก้ไขปัญหาของผู้ที่ได้รับความเดือดร้อนจากการเสนอขาย หรือขายสลากกินแบ่งรัฐบาลเกินกว่าที่กำหนด เพื่อสร้างความเชื่อมั่นให้กับพี่น้องประชาชน และช่วยจัดการกับปัญหาดังกล่าว อย่างมีประสิทธิภาพและเป็นรูปธรรม พลตำรวจเอก สุวัฒน์ แจ้งยอดสุข ผู้บัญชาการตำรวจแห่งชาติ  สั่งการให้พลตำรวจเอกรอย อิงคไพโรจน์ รองผู้บัญชาการตำรวจแห่งชาติ และพลตำรวจโท สุรเชษฐ์ หักพาล ผู้ช่วยผู้บัญชาการตำรวจแห่งชาติ ดำเนินการตามนโยบายในการแก้ไขปัญหาดังกล่าว บรรเทาความเดือดร้อนของประชาชน เพื่อให้การขับเคลื่อนตามนโยบายของรัฐบาลในเรื่องนี้ ประสบความสำเร็จอย่างเป็นรูปธรรม โดยให้ดำเนินการสืบสวนรวบรวมพยานหลักฐานดำเนินคดีกับผู้กระทำความผิด โดยสั่งการให้พลตำรวจตรี พนัญชัย ชื่นใจธรรม รอง ผบช.ภ.1, พลตำรวจตรี ศุภเศรษฐ์ โชคชัย รอง ผบช.ทท. พันตำรวจเอก ภาคภูมิ พิศมัย รอง ผบก.สส.ภ.4 และพันตำรวจเอก เขมรินทร์ พิศมัย ผกก.ตม.จว.ตราด ดำเนินการสืบสวน ตรวจสอบเป้าหมายผู้ค้าคนกลางที่มีพฤติกรรมในการเสนอขาย หรือขายสลากกินแบ่งรัฐบาลในราคาเกินกว่าที่กำหนดในรูปแบบต่างๆ สำนักงานกินแบ่งรัฐบาล ดำเนินการแจ้งความร้องทุกข์ต่อพนักงานสอบสวน สภ.รัตนาธิเบศร์ จังหวัดนนทบุรี แจ้งว่ามีผู้ประกอบการที่เกี่ยวข้องกับการจำหน่ายสลากกินแบ่งรัฐบาลจำนวน 14 แพลตฟอร์ม ที่มีพฤติการณ์เข้าข่ายว่ามีการเสนอขายสลากกว่าเกินราคาที่กำหนดและมีการปิดบังบาร์โคดของสลากกินแบ่งรัฐบาลที่จำหน่าย ทำให้ไม่สามารถตรวจสอบได้ว่าเป็นสลากกินแบ่งรัฐบาลของจริงหรือไม่ ซึ่งอาจสร้างความเสียหายให้แก่ประชาชน วันนี้  26 เมษายน 2565 เวลา 09.00 น. พลตำรวจเอก รอย อิงคไพโรจน์ รองผู้บัญชาการตำรวจแห่งชาติ และพลตำรวจโท สุรเชษฐ์ หักพาล ผู้ช่วยผู้บัญชาการตำรวจแห่งชาติ  ร่วมกับพันโท หนุน ศันสนาคม ผู้อำนวยการสำนักงานสลากกินแบ่งรัฐบาล นำทีมเจ้าหน้าที่ตำรวจและเจ้าหน้าที่กองสลากฯ เปิดปฏิบัติการเข้าตรวจค้นตามหมายค้นของศาลอาญา ทั้งบ้านพักของผู้บริหาร กรรมการผู้จัดการ โกดังเก็บสลากงวดเก่าและงวดใหม่ เพื่อรวบรวมพยานหลักฐานในจุดที่เกี่ยวข้องกับบริษัททั้ง 14 แพลตฟอร์ม รวมทั้งสิ้น 33 จุดใน 12 จังหวัด ได้แก่ กรุงเทพฯ สมุทรปราการ นนทบุรี ฉะเชิงเทรา จันทบุรี นครนายก ชลบุรี ยโสธร หนองบัวลำภู นครปฐม ชุมพร และนครศรีธรรมราช การเข้าตรวจค้นทั้ง 33 จุดดังกล่าวในครั้งนี้ เจ้าหน้าที่ตำรวจได้เข้าทำการตรวจสอบสลากกินแบ่งรัฐบาลที่มีการเก็บรักษาไว้ตามจุดต่างๆ ของทั้ง 14 แพลตฟอร์มว่าเป็นสลากกินแบ่งรัฐบาลของจริงหรือไม่ อยู่ในโควตาการจัดสรรให้กับผู้ค้ารายย่อยโดยถูกต้องหรือไม่ สลากที่มีการจำหน่ายในแพลทฟอร์มต่างๆ ตรงกับสลากกินแบ่งรัฐบาลที่มีอยู่หรือไม่ และมีการเสนอขายสลากเกินราคาหรือไม่ พลตำรวจโท สุรเชษฐ์ หักพาล กล่าวว่า การปฏิบัติการในครั้งนี้ เป็นปฏิบัติการที่จะดำเนินการอย่างต่อเนื่อง เป็นไปตามนโยบายของรัฐบาลที่ต้องการที่จะแก้ไขปัญหาสลากกินแบ่งรัฐบาลเกินราคา เพื่อลดปัญหาที่ประชาชนประสบกับการขายสลากเกินราคา โดยได้ดำเนินการเข้าตรวจสอบเป้าหมายผู้ค้าคนกลางที่อาจมีพฤติการณ์เข้าข่ายขายสลากเกินราคา การปฏิบัติการเข้าตรวจค้นทั้ง 33 จุด หากพบว่าผู้จัดจำหน่ายสลากกินแบ่งรายใดมีพฤติการณ์ในการจำหน่ายสลากเกินราคา หรือจำหน่ายสลากกินแบ่งรัฐบาลโดยที่ไม่มีสลากจริงรองรับ ก็จะดำเนินการตามกฎหมายโดยเด็ดขาด